ISLAMABAD. Americký raketový útok zabil dnes v západnom Pakistane blízko afganskej hranice troch militantov. O najnovšom americkom zásahu v Južnom Vaziristane, známom ako útočisko bojovníkov al-Káidy a Talibanu, informovali bezpečnostné zdroje a svedkovia.
Jeden z miestnych obyvateľov povedal, že raketa zasiahla opustenú dedinskú školu. Podľa nemenovaných členov pakistanskej spravodajskej služby zahynuli traja militanti a dvaja ďalší utrpeli zranenia.
Pri podobnom americkom útoku v pakistanskom kmeňovom regióne prišli v piatok o život štyria militanti.
Raketové útoky, ktoré v Pakistane od augusta 2007 uskutočňujú americké bezposádkové lietadlá, si vyžiadali početné obete medzi militantmi, zároveň však vyvolali pobúrenie pakistanských lídrov, ktorí vyhlasujú, že to podkopáva verejnú podporu pre ich protiteroristickú kampaň.
Zdroj: Reuters